Jesper Petersen (SF), 2011-05-24:
Selv om det jo desværre er lidt forudsigeligt, hvordan det går med det her beslutningsforslag, og at der er lidt parade over det, synes jeg nu alligevel, det er relevant at få det fremsat og endnu engang få gjort opmærksom på, at der altså stadig er store problemer, og at regeringen, synes jeg, nøler på det her område.
Det kan stadig lade sig gøre for multinationale selskaber at slippe for at betale skat eller slippe med at betale meget lidt i skat år efter år – og for nogle selskabers vedkommende årti efter årti – på trods af at de er her og har stor omsætning og nyder godt af den danske skatteborgers købekraft og sælger massevis af varer.
Så mens almindelige danskere betaler deres skat, og andre virksomheder betaler, som de skal, er der altså nogle, der kan lykkes med at køre på frihjul.
Det er muligt, at de har foretaget investeringer og andre betalinger osv. i en årrække, men at de årti efter årti kan drive virksomhed uden sjovt nok at tjene nogen penge, lugter langt væk.
Man kan jo også se på de forhøjelser, SKAT har lavet i tidligere år, at der virkelig er noget at komme efter.
Det handler om transfer pricing, og det er tidligere blevet remset op, hvordan der faktisk bliver lavet store forhøjelser af de skattebetalinger, som ligger fra multinationale selskaber.
Der har i det her forår også været adskillige eksempler på kapitalfondsejede selskaber, der trækker penge ud, trækker udbytter ud via skuffeselskaber i f.eks. Luxemburg, og så havner pengene pludselig i skattely uden at være blevet beskattet i Danmark, som de skal.
SF har i lang tid kæmpet for at standse den trafik, for at tilføre de nødvendige ressourcer til SKAT til at foretage den fornødne ligning af de her store selskaber.
Det er højt specialiseret arbejdskraft i SKAT, der er tale om.
Kontoret for store selskaber er ikke dem, der er hårdest ramt i SKAT’s ellers plagede koncern, men man har jo også fået tilført flere opgaver, flere sager, og de er blevet mere komplicerede, så derfor mener jeg sådan set ikke, at man kan sige, at der er blevet gjort nok.
Der er behov for flere ressourcer også der, også til med tilstrækkelige lønninger, når man forhandler dem, at kunne konkurrere om de dygtigste medarbejdere med den private sektor, hvor de dygtige folk jo ellers sidder og er rådgivere for private virksomheder.
Der er brug for flere værktøjer.
Nogle bliver remset op i den handlingsplan, der er kommet fra Skatteministeriets side, og som er refereret i forslaget.
Et, der ikke er nævnt, handler om muligheden for, at SKAT’s medarbejdere kan gå tilbage i regnskaberne for de år, virksomhederne fremfører underskud fra.
Man kan jo fremføre underskud og trække dem fra i skattebetalingerne mange, mange år tilbage, og SKAT har faktisk ikke mulighed for at gå ind i de regnskaber og tjekke, at det er korrekt, at der er det underskud, som skal fremføres.
Det var et eksempel, og der er flere andre på, at man kan give bedre værktøjer til medarbejderne hos SKAT og hos dem, der ligner de store selskaber.
Endelig er der jo forslag om yderligere regulering, yderligere åbenhed.
Reguleringen kan ske på dansk niveau, og endnu bedre kan det være på internationalt niveau, at vi får øget åbenhed om multinationale selskabers skatteforhold og omsætninger, hvor deres arbejdskraft er.
Vi kan gøre det langt lettere at kontrollere, at der ikke bliver ført penge ud af landet, som havner i skattely, uden at de er blevet beskattet, som de skal.
Derfor må man sige, at det er frustrerende, at der er den her nølen fra regeringens og Dansk Folkepartis side.
Den ordførertale, der var før, og svaret på spøgsmålet sagde det jo meget klart.
På trods af, at man i mange år har talt om det, så sker der for lidt.
Der har ikke været nogen ny regulering siden 2007.
Der ligger en handlingsplan med adskillige forslag – forhandlingerne er bare aflyst, oppositionen har budt ind med forskellige forslag, men der sker ingenting.
Jeg synes ikke, det er rimeligt over for de borgere og virksomheder, der betaler deres skat, som de skal, at der altså er nogle, der på den måde kan slippe udenom år efter år.